22/08/2022 | Administración LocalMunicipal
A Pobra do Caramiñal
Anuncio aprobación definitiva ordenanza de circulación

Que o Pleno da Corporación, na sesión plenaria ordinaria celebrada en data 28 de xullo de 2022, aprobou definitivamente a Ordenanza de circulación do Concello da Pobra do Caramiñal, co seguinte teor literal: Artigo 1º. Obxecto e ámbito de aplicación. Artigo 2º. Normas complementarias e subsidiarias. Artigo 3º. Conceptos básicos. Artigo 4º. Competencia Municipal: autoridade municipal competente, axentes da policía local. Artigo 5º. Sinalización. Artigo 6º. Estacionamentos. Artigo 7º. Ordenación dos estacionamentos. Artigo 8º. Motivación do servizo público. Artigo 9º. Utilización das zonas azuis, zonas verdes e zonas exprés. Artigo 10º. Infraccións especificas nas zonas azuis, zonas verdes e zonas exprés. Artigo 11º. Medidas cautelares nas zonas azuis, zonas verdes e zonas exprés. Artigo 12º. Reservas para persoas con mobilidade reducida. Artigo 13º. Reservas para carga e descarga. Artigo 14º. Vaos permanentes e temporais. Artigo 15º. Paradas de transporte público. Artigo 16º. Actividades que afectan a seguridade viaria. Velocidade en vías urbanas. Artigo 17º. Medidas circulatorias especiais. Artigo 18º. Zonas peonís. Artigo 19º. Zonas verdes. Artigo 19º. Tarxetas de residentes. Artigo 20º. Condicións para a obtención da tarxeta de residente. Artigo 21º. Ocupacións xenéricas da vía pública. Artigo 22º. Ocupacións específicas con colectores e similares. Artigo 23º. Normas de circulación de bicicletas, patinetes e semellantes. Os VMP. Artigo 24º. Limitacións á circulación de vehículos de grandes dimensións. Artigo 25º. Usos prohibidos nas vías públicas. Artigo 26º. Obras, instalacións, actuacións e publicidade. Artigo 27º. Revisión de oficio das autorizacións concedidas. Artigo 28º. Infraccións. Artigo 29º. Sancións. De conformidade co disposto no artigo 25 da Lei 7/1985, Reguladora das Bases de Réxime Local (LBRL) e nas disposicións contidas no Real Decreto Lexislativo 6/2015, do 30 de outubro, polo que se aprobou o Texto Articulado da Lei de Tráfico, Circulación de Vehículos a Motor e Seguridade Viaria (LTSV), dítase esta ordenanza que ten por obxecto regular a circulación nas vías e terreos aptos para a circulación, tanto públicos como privados de uso público dentro do termo municipal do Concello da Pobra do Caramiñal e especialmente a regulación do estacionamento e ocupacións da vía pública, en base ao disposto no artigo 7 do Real Decreto Lexislativo 6/2015, do 30 de outubro, polo que se aprobou o Texto Articulado da Lei de Tráfico, Circulación de Vehículos a Motor e Seguridade Viaria, en adiante LTSV. Naquelas materias non reguladas expresamente por esta Ordenanza e os seus anexos, aplicaranse complementaria e subsidiariamente a LTSV, os regulamentos que a desenvolven e demais normas de carácter xeral. Para os efectos desta ordenanza e normas complementarias, os conceptos básicos sobre vías públicas, vehículos, sinais, usuarios e outros, serán os indicados no anexo I da LTSV.1. Corresponde á Alcaldía ou Concelleira/o do goberno no que delegue, de selo caso, co debido asesoramento de servizos técnicos e de mobilidade ou da policía local, as competencias que lle outorga ao Concello a normativa de réxime local e a específica de tráfico así como as de desenvolvemento desta disposición xeral, como autoridade municipal competente nas materias de ordenación dos espazos públicos, mobilidade, circulación e ordenación do tráfico de vehículos e persoas nas vías urbanas, estacionamento de vehículos, xefatura da policía local ou transporte colectivo urbano, para o que poderá desenvolver as seguintes atribucións: a) Ordenar o peche á circulación rodada, parcial ou total, con carácter provisorio ou definitivo, daquelas rúas e espazos que se estimen oportunos. As prohibicións de circulación de carácter total, permanente e/ou definitivo. b) Declarar zonas de preferencia peonil e espazos de coexistencia e uso plural. c) A ordenación do tráfico e do estacionamento, en cuestións tales como direccións e sentidos de circulación, limitacións de velocidade, reserva de uso de carrís para determinado tipo de vehículos ou persoas, a regulación dos estacionamentos -incluídos os de réxime limitado-, a reserva de determinados estacionamentos para uso exclusivo de servizos, a carga e descarga, os aparcadoiros reservados a residentes, as limitacións de circulación para determinados vehículos, a circulación de vehículos de mercadorías, a ordenación dos itinerarios do transporte público e escolar, a sinalización ou, en xeral, calquera outra medida de ordenación do estacionamento e da circulación consonte á habilitación da normativa xeral, así como as súas excepcións. d) A regulación das paradas e itinerarios do transporte urbano e interurbano, no termo municipal. e) A ordenación de usos dos espazos públicos para todo tipo de actividades, tanto ordinarias ou permanentes como extraordinarias ou puntuais, tales como obras, instalación de colectores de entullos ou actividades festivas e deportivas, entre outras. f) A imposición de sancións en materia de tráfico ou por infraccións aos preceptos desta ordenanza cometidas no seu ámbito de aplicación, incluídas as que se cometan en vías e terreos urbanos ou de núcleo rural usados por unha colectividade indeterminada de persoas usuarias, con independencia da súa titularidade, sempre que esta competencia non estea atribuída a outra administración e de non existir unha normativa específica. g) O establecemento de taxas polas ocupacións, cortes de tráfico e usos nas plataformas viarias dentro do termo municipal, sempre que esta competencia non se atope atribuída a outra administración e de non existir unha normativa específica. h) A concreción, complementación e actuación da Ordenanza de circulación, con anexos, mediante unha resolución da Alcaldía.2. Corresponde á Policía Local e aos seus axentes o desenvolvemento daquelas funcións sobre regulación de tráfico que lle atribúen a normativa vixente sobre forzas e corpos de seguridade e sobre tráfico e, particularmente, as seguintes: a) Ordenar, sinalizar e dirixir o tráfico urbano e, en xeral, o das vías que teñan atribuídas polos acordos de distribución de competencias adoptados no seo da Xunta Local de Seguridade, consonte o disposto nas normas de circulación, baixo a dirección da Alcaldía ou concelleira/o de goberno en quen delegar, en función da materia. b) O desenvolvemento das competencias e funcións de policía administrativa municipais no eido sancionador en materia de tráfico que se desenvolven nos puntos seguintes non atribuídas expresamente á autoridade municipal competente, con relación a todas aquelas infraccións cometidas tanto nas vías de titularidade municipal coma en vías e terreos urbanos ou de núcleo rural, usados por unha colectividade indeterminada de persoas usuarias, con independencia da súa titularidade, sempre que esta competencia non se atope atribuída a outra administración e de non existir unha normativa específica. c) Instruír atestados por accidentes de circulación dentro do centro urbano ou nas vías e espazos abranguidos no eido das atribucións acordado ou repartido na Xunta Local de Seguridade, con comunicación das súas actuacións ás Forzas e Corpos de Seguridade do Estado cando sexa preceptivo. d) Formular denuncia polas infraccións que se cometan por vulneración desta ordenanza ou da normativa xeral de tráfico e, no seu caso, formular a proposta de sanción e emitir informes ás alegacións e recursos que se substancien no procedemento. Adoptar as medidas provisionais de inmobilización e retirada de vehículos que correspondan. e) As atribucións para propoñer e/ou determinar os supostos, espazos e zonas habitualmente destinadas ao estacionamento que, temporal e excepcionalmente, se deban reservar con ocasión de eventos extraordinarios de carácter deportivo, actos culturais, sociais, festivos, relixiosos ou de índole análoga, así como a súa sinalización circunstancial e a denuncia, inmobilización, retirada e traslado de vehículos de zonas provisionalmente reservadas para usos distintos do estacionamento e debidamente sinalizada. f) Estudo de medidas temporais de ordenación do tráfico en determinadas zonas, con motivo da execución de obras ou celebración de actos. g) Efectuar estudos, informes e propostas sobre medidas de ordenación da circulación de vehículos e peóns, idoneidade de zonas de aparcadoiro e, en xeral, sobre seguranza viaria e risco de accidentes. h) Prestar asistencia técnica en cuestións como: coexistencias, direccións e sentidos do tráfico, preferencias de paso e stop, prohibicións de xiro, prohibicións de circulación, limitacións de velocidade, limitacións horarias de circulación, paradas de taxi, pasos de peóns, zonas e paseos peonís, zonas de ensinanza de condutores, ordenación do transporte escolar, elementos auxiliares de circulación e calquera outra que lles sexa requirida. i) Estudo de medidas temporais de ordenación do tráfico en determinadas zonas, con motivo da execución de obras ou celebración de actos. j) Xestión do transporte de mercadorías dentro da cidade: proposta de determinación de zonas, horarios, ordenación da carga e descarga, informe de autorizacións de transportes especiais e perigosos dentro da cidade. k) Exercer a policía administrativa no que atinxe a tódalas ordenanzas, bandos e demais disposicións municipais relativas ao espazo público, no eido da súa competencia. l) A vixilancia e policía administrativa de todos os espazos públicos en xeral.1.- A sinalización viaria vertical ou horizontal de todo tipo, incluídos conos, barreiras e balizas, permanente ou temporal (sen prexuízo das competencias en materia de tráfico atribuídas legalmente a outras administracións) nas vías e espazos públicos do termo municipal é competencia municipal, quedando terminantemente prohibida a realizada por particulares, entidades privadas ou públicas.2.- En calquera caso a sinalización por obras, por circunstancias excepcionais ou de perigo precisará de previa autorización municipal, na que se determinarán as condicións que deben cumprirse, que será sometida a informe previo da Policía Local, ademais doutros informes que poidan considerarse necesarios.3.- Sen prexuízo das infraccións e responsabilidade por tales motivos, os citados sinais e demais elementos serán inmediatamente retirados por quen os colocase ou a entidade a quen representen cando sexan requiridos para iso. Tamén poderán ser retirados directamente polos servizos municipais competentes, e os responsables aboarán a taxa orixinada segundo a Ordenanza Fiscal correspondente.4.- Os sinais que estean segundo o sentido da circulación, nas entradas das zonas peonís, zonas azuis, zonas verdes ou zonas de circulación restrinxida rexen en xeral para todos os seus respectivos perímetros.5.- Os sinais que conteñan limitacións de circulación, parada, aparcamento ou velocidade despregarán a súa eficacia, segundo a caso, ata o seguinte sinal correspondente consonte á normativa xeral, ata a seguinte intersección malia que existan elementos de mobiliario urbano ou de urbanización intermedios e/ou, a todo o espazo ou eido acoutado.6.- Os sinais portátiles colocados coa debida antelación e xeito adecuado teñen a mesma validez que as fixas, obrigando en todo caso a todos aqueles que circulen ou estacionen nas zonas afectadas polas mesmas. Esta obriga afectará a aqueles que entren na zona restrinxida posteriormente á colocación das mesmas.7.- Os sinais, ordes ou requirimentos e indicacións dos axentes da Policía Local en aplicación directa desta ordenanza prevalecen sobre calquera outras, aínda que sexan contraditorias a outro tipo de sinais ou normas de circulación.8.- Sen prexuízo do pagamento dos custos de reposición, prohíbese colocar, pintar, retirar ou mover sinais de todo tipo, incluído sinalización vertical e horizontal de vaos, conos, barreiras e balizas, así como causarlles danos ou deterioracións.9.- Para a tipificación da infracción e contía da sanción terase en conta, entre outras a intencionalidade, valor dos danos causados, e/ou os prexuízos e/ou perigos que causen ou puidesen causarse á seguridade viaria. O estacionamento de vehículos rexerase polas seguintes normas: 1.- Os vehículos poderanse estacionar en cordón ou fila (paralelamente á beirarrúa); en batería, (perpendicularmente a beirarrúa); e en semibatería (oblicuamente), de acordo cos sinais verticais ou marcas viarias que así o indiquen. Estacionar de xeito distinto ao sinalizado será denunciado como estacionamento incorrecto e prohibido. A norma xeral é que o estacionamento se fará en cordón ou fila. A excepción a esta norma deberase sinalizar expresamente.2.- Nos estacionamentos con sinalización no pavimento, os vehículos colocaranse dentro do perímetro marcado. En calquera caso, sempre se estacionarán na dirección segundo o sentido da marcha. Nas vías de dobre sentido se estacionará no marxe dereito quedando prohibido estacionar no marxe esquerdo segundo o sentido da marcha. Estacionar fora do perímetro delimitado ou en sentido contrario ao estipulado será denunciado como estacionamento incorrecto e prohibido.3.- Queda prohibido nas zonas urbanas do termo municipal o estacionamento de todo tipo de remolques. As caravanas e auto-caravanas, non poderán acampar fora das zonas habilitadas para tal efecto, limitándose o seu estacionamento ós lugares onde as características e condicións da vía llo permitan. Os vehículos-tenda, maquinaria, motocicletas, ciclos ou similares, non poderán ocupar prazas de estacionamento destinadas a automóbiles de turismo.4.- O Concello poderá dar autorizacións excepcionais para que determinados vehículos ou usuarios poidan utilizar zonas restrinxidas de estacionamento. Tales autorizacións acreditaranse mediante tarxetas concedidas pola administración municipal a través da Policía Local.5.- Queda prohibido o estacionamento sen adecuarse ao establecido nos apartados anteriores 1.- Os vehículos, ao estacionar, colocaranse tan preto da beirarrúa como sexa posible, debendo deixar entre as rodas do vehículo é o bordo da beirarrúa unha separación inferior a 40 centímetros. Estacionar a unha distancia superior do bordo será denunciado como estacionamento incorrecto e prohibido.2.- Queda entre outras, absolutamente prohibido o estacionamento do seguinte xeito e circunstancias: a) Sobresaíndo do vértice dunha esquina, obrigando aos outros condutores a facer manobras antirregulamentarias ou creando perigo ou restando visibilidade. b) Onde haxa rebaixes visibles na calzada co fin de posibilitar o paso de persoas con discapacidade física, cochiños de bebés ou similares. c) Aínda que non haxa sinalización expresa, estacionar naquelas rúas onde a calzada non permita o paso normal de vehículos, se a vía é de sentido único; e o paso simultáneo dos vehículos que circulen en sentido contrario, se a vía é de dobre sentido, incluíndo o paso de vehículos pesados, vehículos de emerxencia e autobuses. En todo caso a distancia de separación entre o vehículo e lado oposto da vía, ou marca viaria lonxitudinal de separación de carrís, non será inferior ós 3 metros. d) Nun mesmo lugar por máis de 7 días consecutivos e ininterrompidos, a fin de facilitar os labores de limpeza e, de ser o caso, de ocupacións e reservas temporais das vías. e) Nas zonas que, eventualmente, vaian a ser ocupadas para actividades autorizadas, ou as que deban ser obxecto de reparación, sinalización ou limpeza. Nestes supostos sinalizarase a prohibición do estacionamento cun mínimo de 48 horas de antelación, agás os supostos de xustificada urxencia. f) Nas zonas reservadas con sinal vertical ou marcas viarias para o estacionamento de determinados vehículos, aqueles que sexan doutra categoría ou non autorizados.3.- Queda prohibido o estacionamento sen adecuarse ao establecido nos apartados anteriores. (Zonas de aparcamento gratuíto con rotación obrigatoria) Considerando que na sociedade actual a ocupación da vía pública co estacionamento de vehículos, supón o uso dun ben escaso, que debe ser repartido, en virtude das facultades que se recoñecen ao Concello no art.25 da LBRL, e no art.7 da LTSV, créase o “servizo público de zonas azuis”, que pretende acadar o acceso igualitario e limitado de todos os condutores ao estacionamento nas zonas onde este é especialmente escaso, especialmente nas zonas comerciais, posibilitando a rotación de vehículos e a evitación dos “vehículos-ventosa”, co fin de facilitar as xestións rápidas e as compras nos establecementos comerciais da zona. Con esta mesma motivación tamén se crea o “servizo público de zonas de estacionamento rápido” que terá o mesmo funcionamento que as denominadas “zonas azuis” cas diferencias dunha menor duración do estacionamento e da cor da sinalización horizontal, que será de cor amarelo nestas últimas. Os estacionamentos regulados e con horario limitado existirán naquelas rúas/prazas que se determine e distribuiranse por zonas habilitadas e sinalizadas para tal efecto, someténdose ás seguintes determinacións: a) O control do estacionamento efectuarase principalmente mediante novas tecnoloxías (GPS, entre outros) ou mediante disco-comprobante-horario ou tícket. O sistema de control para información dos usuarios figurará expresamente nos sinais informativos de <<Zona Azul>> nas entradas das rúas, prazas e zonas afectadas, no caso das zonas de estacionamento rápido tamén figurará no sinal vertical a lenda <<Zona de estacionamento rápido>>. En ambos os supostos quedará delimitado o espazo por sinalización horizontal. b) No suposto de ser controlado mediante novas tecnoloxías (GPS, entre outros) non será necesario colocar á vista ningún distintivo; nos demais supostos, o condutor do vehículo está obrigado a colocar o disco-comprobante-horario ou tícket na parte interna do parabrisas dianteiro de xeito que permita totalmente a súa visibilidade desde o exterior. c) O período máximo de permanencia dun vehículo nunha mesma rúa, praza ou zona será de 1 hora e 30 minutos (1,5 horas) e dentro de este período de tempo poderá utilizar unha ou diversas prazas de estacionamento. O período máximo de permanencia na zona de estacionamento rápido será de 15 minutos. d) Unha vez concluído o tempo máximo de utilización, no que contará como hora de inicio o primeiro aparcamento feito por rúa/praza ou zona o vehículo deberá de abandonar o estacionamento e non poderá volver a estacionar na mesma rúa/praza ou zona na mesma quenda de mañá ou de tarde, excepto na zona de estacionamento rápido que poderá volver a estacionar pasadas 2 horas. e) O horario de limitación comprenderá de 09:00 a 14:00 horas e de 16:00 a 21:00 horas, agás os domingos e festivos, que serán de libre estacionamento. f) Quedan excluídos destas obrigas, os vehículos da Policía, Bombeiros, Protección Civil, ambulancias e resto de vehículos de emerxencias. Así mesmo quedan excluídos os de asistencia médica domiciliaria provistos de tarxeta municipal. g) As infraccións a este artigo considéranse como estacionamentos irregulares e prohibidos. Constituirán infraccións específicas desta modalidade de estacionamento: 1.- De ser o caso, a falta de disco-comprobante-horario ou tícket.2.- Exceder o límite horario indicado de 1 hora e 30 minutos na mesma rúa, praza ou zona.3.- No suposto de control mediante disco-comprobante-horario ou tícket, poñer unha hora de chegada distinta á real ou modificar a hora de chegada despois do estacionamento.4.- Unha vez esgotado o tempo máximo permitido, estacionar o vehículo de novo na mesma rúa/praza ou zona, na mesma quenda de mañá ou de tarde.5.- Ocupar dúas prazas de estacionamento, ou non axustarse ao espazo delimitado para o vehículo nas marcas viarias.6.- Exceder o límite horario de 15 minutos na mesma zona de estacionamento rápido. Cando un vehículo estacionado en zona azul ou zona de estacionamento rápido permaneza durante máis de 4 horas no mesmo lugar os axentes da Policía Local poderán retiralo da vía pública e trasladalo ao depósito municipal. Neste caso, será requisito previo para a devolución do vehículo, aboar as taxas orixinadas segundo a Ordenanza Fiscal correspondente.1.- Poderán utilizar as zonas reservadas para persoas con mobilidade reducida todas as persoas físicas titulares da tarxeta de persoas con mobilidade reducida homologadas pola UE, podendo utilizala en calquera vehículo en que se trasladen, sexan ou non da súa titularidade/propiedade e sexan ou non os condutores.2.- Cando se faga uso dos dereitos que outorga esta tarxeta, colocarase na parte interna do parabrisas dianteiro de xeito que permita totalmente a súa visibilidade desde o exterior.3.- Prohíbese o uso abusivo destas tarxetas, entre outros, por persoas distintas aos titulares, sen a presenza dos mesmos, considerándose tal uso abusivo, como estacionamento prohibido. Tamén terá a consideración de uso abusivo o estacionamento por un tempo superior a 48 horas, en calquera praza habilitada no municipio para persoas con mobilidade reducida.4.- De xeito xustificado o Concello, a través dos servizos sociais, poderá conceder tarxetas provisionais que terán a mesma validez cas citadas anteriormente pero tan só rexerán para este termo municipal, quedando prohibido o seu uso noutro concello.5.- Queda prohibido o estacionamento sen adecuarse ao establecido nos apartados anteriores.1.- A carga e descarga de mercadorías deberá realizarse fóra da vía, no interior dos locais comerciais e industriais, sempre que reúnan as condicións axeitadas.2.- Cando as condicións dos locais comerciais ou industriais, non permitan a carga e descarga no seu interior, estas operacións faranse nas zonas reservadas para “carga e descarga 3.- A Alcaldía, ou o órgano municipal correspondente, no seu caso, poderá poñer nas rúas do Concello zonas reservadas para que os vehículos destinados ao transporte de mercadorías poidan efectuar a carga e descarga.4.- As zonas reservadas sinalizaranse tanto vertical como horizontalmente con sinais homologados polas normas vixentes en materia de tráfico.5.- De xeito xeral, poderán utilizar as zonas de carga e descarga, unicamente os vehículos destinados ao transporte de mercadorías rotulados como tales.6.- Só se poderá utilizar a zona de carga e descarga o tempo mínimo imprescindible para efectuar as operacións necesarias de carga e descarga de mercadorías e en ningún caso durante un tempo superior a 45 minutos, salvo autorización expresa da Policía Local.7.- O Concello poderá dar autorizacións excepcionais para que determinados vehículos ou usuarios poidan utilizar as zonas de carga e descarga. Tales autorizacións acreditaranse mediante tarxetas concedidas pola administración municipal a través da Policía Local.8.- As reservas de carga e descarga estarán sometidas a réxime de limitación de horario, que se fixará con carácter xeral de 09:00 a 14:00 horas e de 16:00 a 20:00 horas, agás os domingos e festivos que serán de libre estacionamento. Esta limitación horaria estará convenientemente sinalizada mediante un panel complementario.9.- Atendendo a circunstancias de situación, proximidade de outras zonas reservadas ou frecuencia de uso, a administración municipal poderá establecer variantes tanto no réxime xeral horario como na limitación temporal.10.- Queda prohibido o estacionamento e uso das zonas de carga e descarga no horario establecido, sen adecuarse ao disposto nos apartados anteriores.11.- Sen carácter exclusivo, os labores de carga e descarga deberán realizarse de acordo cas seguintes pautas: a) As mercadorías e demais materiais que sexan obxecto de carga e descarga non se deixarán sobre a calzada ou a beirarrúa, senón que se trasladarán directamente do inmoble ao vehículo ou viceversa. b) As operacións de carga e descarga faranse coas debidas precaucións para evitar ruídos innecesarios e coa obriga de deixar limpa a beirarrúa. c) As mercadorías cargaranse e descargaranse polo lado do vehículo máis próximo á beirarrúa, utilizando os medios necesarios para axilizar a operación e procurando non dificultar a circulación, tanto de peóns coma de vehículos. d) Non poderán utilizar as reservas de “carga e descarga” os vehículos non destinados para tal efecto, nin poderán excederse do tempo para tales labores de acordo co disposto nesta ordenanza.1.- A instalación ou acondicionamento de locais como garaxes require previa autorización municipal, que non se outorgará de non demostrarse que o local vai ser destinado para tales efectos, logo do informe previo, entre outros, da Policía Local.2.- Con carácter xeral, aqueles garaxes que teñan capacidade para máis de seis turismos e sen mínimo de prazas no suposto de ser necesario atravesar a beirarrúa para acceder ao mesmo, deberán dispoñer de licenza de “vao permanente”, estando ao día no pagamento das taxas correspondentes segundo a Ordenanza fiscal reguladora.3.- Sexa cal sexa a súa capacidade aos garaxes que teña que accederse por calquera rúa/praza considerada nesta ordenanza como peonil, necesariamente para poder utilizalos deberán dispoñer de licenza municipal de vao permanente.4.- A autorización do vao implicará a instalación diante do portal/acceso do sinal vertical subministrado polo Concello e, cando se considere necesario, reforzarase a sinalización con marcas viarias que delimiten o espazo prohibido. O sinal de vao incluirá o número de licenza e os metros de reserva de espazo, podendo superar o ancho do portal de entrada si as circunstancias da vía o requiren.5.- Queda prohibida a instalación de sinais de vao, que sexan réplicas cas mesmas características que as oficiais, non autorizados polo Concello.1.- A administración municipal determinará e sinalizará os lugares onde deberán situarse as paradas de transporte público, tanto de servizo colectivo (autobuses) como de vehículos lixeiros (taxis). Tan só poderán utilizar estas paradas os vehículos destinados para tal efecto.2.- Non se poderá permanecer nas paradas de transporte público máis tempo que o necesario para recoller ou deixar viaxeiros, agás as sinalizadas como orixe ou final de liña.3.- Nas paradas de transporte público destinadas ao servizo de taxi, estes vehículos poderán permanecer unicamente á espera de pasaxeiros.4.- En ningún caso, o número de vehículos parados poderá ser superior á capacidade da parada.5.- Non se efectuarán paradas ou estacionamentos de transporte público en lugar distinto dos autorizados, ou fóra do espazo limitado para os mesmos, agás no caso dos taxis para coller e/ou deixar viaxeiros, e sempre respectando as normas de circulación.6.- Queda prohibido o estacionamento e uso das paradas de servizo público, sen adecuarse ao establecido nos apartados anteriores.1.- Prohíbese botar, depositar, verter ou abandonar sobre a plataforma viaria e zona de afección materiais ou cousas que poidan entorpecer ou facer perigosa a circulación, parada ou estacionamento, deteriorar ou causar danos de xeito que modifiquen as condicións existentes para circular, parar ou estacionar.2.- Prohíbese concretamente que os vehículos ensucien a plataforma viaria con terra, barro ou similares, por non limpar previamente as rodas dos vehículos ao saír das obras, desterres ou fincas de labranza ou por non adoptar a dilixencia debida para a súa evitación.3.- Do mesmo xeito prohíbese que os vehículos vertan na vía calquera líquido, materia graxa, po ou similares, incluído os vertidos dos desaugues que proveñan da mercancía conxelada ou refrixerada.4.- Dos danos e prexuízos causados serán responsables solidarios os solicitantes da obra ou desterre, promotores, titulares e condutores dos vehículos. Sen prexuízo das sancións correspondentes as citadas persoas quedan obrigadas a limpar e asear a zona afectada, restablecendo a normalidade na maior brevidade posible, orixinando no caso de incumprimento infracción independente.5.- O límite xenérico de velocidade en vías urbanas é de: a) 20 km/h en vías que dispoñan de plataforma única de calzada e beirarrúa. b) 30 km/h en vías de un único carril por sentido de circulación. c) 50 km/h en vías de dous ou máis carrís por sentido de circulación. Para estes efectos, os carrís reservados para a circulación de determinados usuarios ou uso exclusivo de transporte público non serán contabilizados. As velocidades xenéricas establecidas poderán ser rebaixadas, e de xeito excepcional poderá aumentarse a velocidade nas vías dun único carril por sentido, ata unha velocidade máxima de 50 km/h, en ambos os supostos logo da sinalización específica. O límite xenérico de 50 km/h en travesías para todo tipo de vehículos poderá rebaixarse mediante un acordo co titular da vía e a sinalización previa específica.1.- Cando circunstancias especiais o requiran, a Policía Local poderá tomar as oportunas medidas de ordenación do tráfico, prohibindo ou restrinxindo a circulación de vehículos en xeral ou categorías en particular ou ben canalizando as entradas a unhas zonas da poboación por determinadas vías, así como reordenando, restrinxindo ou prohibindo o estacionamento.2.- Baseándose nos principios de eficacia e de protección de intereses de orde superior, ante situacións de emerxencia, catástrofe ou risco inminente, sen prexuízo da denuncia pola infracción, os vehículos que se atopen indebidamente estacionados poderán ser apartados, arrastrados, empuxados ou retirados polos medios que teñan ao alcance nese intre os servizos de emerxencia e seguridade, sendo responsabilidade dos condutores/titulares dos vehículos os danos que se lles poida causar ao ser apartados, arrastrados, empuxados ou retirados a fin de posibilitar o paso dos servizos de emerxencia, imposibilitado pola súa neglixencia.1.- Chámanse zonas peonís, ao conxunto de rúas adxacentes coa mesma regulación de restrición de circulación, para vehículos a motor e ciclomotores. Estas zonas regularanse mediante resolución da Alcaldía. Estas estarán debidamente sinalizadas en cada lugar de acceso ás mesmas.2.- Nas rúas peonís, a circulación de vehículos a motor e ciclomotores poderá estar prohibida ou restrinxida, ben durante unhas horas ou ben de forma permanente, quedando sempre a salvo o acceso de vehículos de servizos de emerxencia. Os diferentes graos de restrición son os seguintes: a) Cando se permita o acceso a determinados usuarios para carga e descarga, nos horarios establecidos nesta ordenanza. b) Cando se permita o acceso a vehículos autorizados, podendo tamén limitarse a circulación por dimensión ou polo tipo dos mesmos. c) Cando teñan un uso reservado para o paso de peóns, con exclusión da circulación rodada, e expresamente sinalizadas como tales.3.- Regularanse por resolución da Alcaldía os accesos e saídas das rúas peonís, así como a delimitación e indicación do lugar a partir do cal rexen as normas para estas, mediante os correspondentes sinais. En todo caso, respectaranse as seguintes normas: a) A velocidade máxima dos vehículos será de 10 Km/h. b) Os condutores deberán conceder prioridade aos peóns e bicicletas. c) Os peóns poderán utilizar toda a zona de circulación. d) Prohíbese o acceso de vehículos de máis de 3.500 kg. de Masa Máxima Autorizada (MMA), salvo autorización expresa.4.- A autoridade municipal, sen prexuízo da sinalización anterior, poderá utilizar outros elementos móbiles ou fixos, que impidan ou restrinxan a entrada e circulación de vehículos na zona ou vía afectada, así como os medios técnicos adecuados para a vixilancia e disciplina do tráfico.5.- Prohíbese a circulación e o estacionamento de vehículos nas rúas peonís, salvo os casos autorizados.6.- No caso de vehículos autorizados, o estacionamento realizarase sen obstaculizar nin constituír un risco para o resto de usuarios, circulando a velocidade moderada, e se fose preciso, deterán a súa marcha para permitir o paso dos peóns ou bicicletas, evitando causar calquera dano ou molestia innecesaria.7.- Os condutores autorizados, non poderán ampararse nestas autorizacións para acurtar distancias, recorrido ou evitar retencións ou outras situacións derivadas da circulación.8.- Calquera que sexa o alcance das limitacións impostas, estas non afectarán á circulación nin ao estacionamento de vehículos dos servizos contra incendios e salvamento, forzas e corpos de seguridade, asistencia sanitaria en servizo de urxencia e servizo municipal de retirada de vehículos.9.- En todo caso, estarase ao establecido nesta ordenanza, e ás indicacións que puidesen realizar os axentes da autoridade encargados da vixilancia do tráfico.10.- O incumprimento das normas establecidas neste artigo e na correspondente resolución da Alcaldía, constitúen unha infracción que será considerada grave, se obstaculiza ou crea risco para o paso de vehículos autorizados, ou de peóns e bicicletas.11.- En supostos excepcionais debidamente xustificados ou casos de forza maior, mediante información aos afectados, poderá prohibirse temporalmente o acceso dos vehículos autorizados ás vías restrinxidas onde se producira a incidencia.12.- Poderase permitir o acceso ás rúas e zonas peonís nos seguintes supostos: a) Os vehículos dos servizos municipais de limpeza, iluminación, auga e rede de sumidoiros, parques e xardíns e mantemento da vía e demais servizos municipais, circularán por estas vías cando sexa imprescindible por mor do ser servizo. Non deberán circular nin estacionarse nas devanditas zonas cando a afluencia de peóns sexa abundante, agás nos supostos de reparación ou necesidade urxente. b) Os vehículos dos servizos públicos de subministración de gas, electricidade, telefonía e similares, nos supostos de restablecementos ou reparacións urxentes por avarías ou cortes de subministración de calquera dos servizos públicos, será suficiente comunicar a Policía Local, por calquera medio que permita ter constancia, a necesidade de circular e estacionar, no seu caso. c) Os vehículos de taxis terán acceso ás rúas peonís para realizar servizos cando as persoas transportadas teñan dificultades de mobilidade, porten equipaxes pesados ou voluminosos. Así coma cando as persoas usuarias do servizo, que por motivos de seguridade ou integridade soliciten ser transportadas ata a entrada do seu domicilio, especialmente en horario nocturno. d) Os servizos de extinción de incendios e salvamento, os das forzas e corpos de seguridade, ambulancias e todos aqueles que teñan inherente a prestación de servizos públicos. e) Con carácter xeral, o acceso para a execución de calquera obra de construción, instalación ou remodelación de edificacións, así como mudanzas, terá o mesmo tratamento que as operación de carga e descarga, nos termos descritos nesta ordenanza. f) Excepcionalmente, permitirase o acceso de vehículos á zona afectada en horario distinto ao de carga e descarga por razóns debidamente xustificadas. Para iso, será necesaria a correspondente autorización da Policía Local. g) Os establecementos de hospedaxe situados nas rúas peonís, para tomar ou deixar viaxeiros con dificultades de desprazamento, ou con equipaxes pesados ou voluminosos, así o acceso os garaxes privados dos establecementos e poderán estacionar diante do establecemento por tempo máximo de 15 minutos. h) Os titulares de tarxetas de residentes, nas condicións establecidas nesta ordenanza.1.- Considerando que na sociedade actual a ocupación da vía pública co estacionamento de vehículos, supón o uso dun ben escaso, que debe ser repartido, en virtude das facultades que se recoñecen ao Concello no art.25 da LBRL, e no art.7 da LTSV, créase o “servizo público de zonas verdes”, que pretende darlle solución ao problema de estacionamento que teñen os residentes das zonas onde este é especialmente escaso.2.- Os estacionamentos exclusivos para residentes ou “zonas verdes” existirán naquelas rúas/prazas que se determine e distribuiranse por zonas habilitadas e sinalizadas para tal efecto, someténdose ás seguintes determinacións: a) O control do estacionamento efectuarase principalmente mediante a tarxeta de residente, o condutor do vehículo está obrigado a colocar a tarxeta de residente na parte interna do parabrisas dianteiro de xeito que permita totalmente a súa visibilidade dende o exterior. b) O uso do estacionamento reservado para residentes ou “zona verde” estará limitado a os residentes desa mesma rúa ou rúas lindeiras, que estará regulado por resolución da Alcaldía, como anexo a esta ordenanza, no cal indicará as rúas as que afectan cada grupo de estacionamentos reservados ou “zona verde”. c) O período máximo de permanencia dun vehículo nunha mesma rúa, praza ou zona será de 12 horas. d) Unha vez concluído o tempo máximo de utilización, no que contará como hora de inicio o primeiro aparcamento feito por rúa/praza ou zona o vehículo deberá de abandonar o estacionamento e non poderá volver a estacionar na mesma rúa/praza ata pasadas polo menos 2 horas. e) Quedan excluídos destas obrigas, os vehículos da Policía, Bombeiros, Protección Civil, taxis en espera, ambulancias e resto de vehículos de emerxencias. Así mesmo quedan excluídos os de asistencia médica domiciliaria provistos de tarxeta municipal. g) As infraccións a este artigo considéranse como estacionamentos irregulares e prohibidos.3.- Constituirán infraccións específicas desta modalidade de estacionamento: a) A falta de tarxeta de residente, ou a mala visión desta. b) Exceder o límite horario indicado de 12 horas na mesma praza. c) Unha vez esgotado o tempo máximo permitido, estacionar o vehículo de novo na mesma rúa/praza ou zona, sen pasar as 2 horas. d) Ocupar dúas prazas de estacionamento, ou non axustarse ao espazo delimitado para o vehículo nas marcas viarias.4.- Cando un vehículo estacionado en zona verde ou zona de estacionamento exclusivo para residentes non dispoña de tarxeta de residente e permaneza durante máis de 6 horas no mesmo lugar os axentes da Policía Local poderán retiralo da vía pública e trasladalo ao depósito municipal. Neste caso, será requisito previo para a devolución do vehículo, aboar as taxas orixinadas segundo a Ordenanza Fiscal correspondente. A tarxeta de residente é un documento público que poderá emitir o Concello da Pobra do Caramiñal, a aquelas persoas que cumpran os requisitos previstos nesta ordenanza, para permitir o acceso de vehículos ás rúas peonís ou de estacionamento nas zonas verdes ou zonas de estacionamento exclusivo para residentes, as cales estarán convenientemente delimitadas con sinalización vertical e marcas viarias de cor verde e para os únicos efectos que se sinalan nesta ordenanza. O outorgamento e uso das tarxetas rexerase polas seguintes normas: 1.- Os interesados deberán solicitar que se lles outorgue a correspondente tarxeta de residente, mediante o impreso modelo establecido para o efecto, debendo achegar a documentación que se cita nos artigos seguintes para cada un dos supostos previstos.2.- Na casa do concello, na páxina web e na policía local do Concello da Pobra do Caramiñal, estará a disposición dos interesados o modelo de impreso citado. Unha vez cumprimentado, deberá entregarse, xunto coa documentación esixida para cada caso, no Rexistro de Entrada deste concello.3.- A tarxeta de residente deberá levarse no interior do vehículo de tal forma que sexa visible dende o exterior polo parabrisas deste. Será exhibida polo condutor do vehículo aos axentes encargados da vixilancia do tráfico cando sexa requirido para iso.4.- A Alcaldía da Pobra do Caramiñal será quen conceda ou denegue as tarxetas de residente así como a revogación ou suspensión destas. A Policía Local será a encargada da xestión e da emisión das tarxetas.5.- A tarxeta de residencia estará vixente mentres se manteñan os requisitos esixidos inicialmente para o seu outorgamento.6.- No caso de perda da tarxeta, poderá expedirse un duplicado, sempre que o interesado firme unha declaración xurada da perda.7.- As tarxetas serán persoais e intransferibles, e outorgadas para un vehículo determinado, polo que, en caso de cambio de propietario do vehículo, deberá entregarse a tarxeta nas dependencias da Policía Local para que sexa dada de baixa polo concello. Así mesmo, entregarase a tarxeta no momento no que o titular da mesma traslade o seu domicilio fóra dos límites da zona autorizada, ao alterarse as condicións esixidas no momento de outorgala.8.- As tarxetas axustaranse ao modelo oficial emitido polo concello. Estarán firmadas polo/a Alcalde/sa, e incorporarán, en carácteres grandes que permitan unha doada e rápida comprobación, os seguintes datos: • TARXETA DE RESIDENTE. • Zona para a que é válida. • Matrícula do vehículo autorizado. • Concello da Pobra do Caramiñal. • Número de orde. • Data de expedición.9.- Estar en posesión da tarxeta só permitirá o acceso ás rúas peonil nos seguintes casos: a) Acceso a garaxes dentro da zona de residencia, dende o acceso autorizado máis próximo. b) Estacionamento para carga e descarga, dentro do horario establecido, polo tempo mínimo imprescindible e nunca superior a 15 minutos. c) Para recoller ou deixar persoas con discapacidade ou con problemas para desprazarse, sen exceder de 15 minutos.10.- En ningún caso terán validez fotocopias ou reprodución por calquera medio das tarxetas.11.- O uso indebido de forma reiterada da tarxeta, será causa de suspensión da mesma.1.- Outorgarase tarxeta de residente para o acceso a unha zona ou rúa peonil, ou para o estacionamento nunha zona verde ou estacionamento reservado para residentes, nos seguintes supostos: a) Ser propietario ou ter alugada unha vivenda, con residencia na zona afectada. b) Persoas físicas empadroadas na zona afectada, que prestando os seus servizos nunha empresa con domicilio distinto ao daquelas, tiveran asignado un vehículo para os seus desprazamentos profesionais ou laborais. c) Ser propietario ou ter alugada unha praza de garaxe. d) Ser titular ou representante dun establecemento comercial situado dentro dunha illa de peóns. e) Ser maior de 65 anos que residindo na zona afectada e por razóns de saúde debidamente xustificadas, precisen acceder á súa residencia mediante un vehículo, e non se atopen incluídos en ningún dos supostos anteriores. f) Ós titulares de tarxetas para discapacitados que residan na zona afectada, non incluídos en ningún dos supostos anteriores. g) Persoas non residentes, que acrediten asistir a persoas dependentes que residen na zona.2.- Para obter a tarxeta de residente, os interesados deberán solicitalo mediante o impreso correspondente debidamente cuberto, achegando a seguinte documentación: - Nos supostos dos apartados a) e b): • Fotocopia do DNI ou, no caso de ser estranxeiro, a tarxeta de residencia ou o pasaporte. • Certificado de empadroamento. • Fotocopia do permiso de circulación do vehículo para o que se solicita o acceso. No caso de arrendatarios de vehículos con contrato de aluguer de larga duración, ou usuarios de vehículos financiados en réxime de leasing, terán que presentar fotocopia do contrato correspondente. Neste suposto, deberá ser coincidente o domicilio do empadroamento do titular co que figura no DNI, co que de feito resida. No caso do apartado b), deberá presentar un documento acreditativo expedido pola empresa propietaria do vehículo, conforme o ten asignado. - No suposto do apartado c): • Fotocopia do DNI ou, caso de ser estranxeiro, a tarxeta de residencia ou o pasaporte. • Fotocopia do permiso de circulación do vehículo para o que se solicita o acceso. • Fotocopia do título de propiedade ou contrato legalizado de aluguer da praza de garaxe, no que debe constar a identificación e dirección desta. - No suposto do apartado d): • Fotocopia do DNI ou, caso de ser estranxeiro, a tarxeta de residencia ou o pasaporte. • Fotocopia do permiso de circulación do vehículo para o que se solicita o acceso, que deberá estar a nome do solicitante ou do establecemento comercial. • Fotocopia da licenza de apertura do establecemento. • No caso de representantes, poder de representación ou declaración xurada de que ostenta este poder da delegación, para efectos do uso da tarxeta. - No suposto do apartado e): • Fotocopia do DNI ou, caso de ser estranxeiro, a tarxeta de residencia ou o pasaporte. • Certificado de empadroamento. • Fotocopia do permiso de circulación do vehículo para o que se solicita o acceso. • Informe médico que xustifique a necesidade de acceso con un vehículo. - No suposto do apartado f): • Fotocopia do DNI ou, caso de ser estranxeiro, a tarxeta de residencia ou o pasaporte. • Certificado de empadroamento. • Fotocopia do permiso de circulación do vehículo para o que se solicita o acceso. • Fotocopia da tarxeta de discapacitados - No suposto do apartado g): • Fotocopia do DNI ou, caso de ser estranxeiro, a tarxeta de residencia ou o pasaporte. • Certificado de empadroamento. • Fotocopia do permiso de circulación do vehículo para o que se solicita o acceso. • Fotocopia da documentación acreditativa da dependencia da persoa a asistir Sen prexuízo do anterior, o Concello poderá requirir calquera outra documentación que considere necesaria para acreditar a veracidade dos datos comunicados polos interesados.3.- En todo caso, o número total de tarxetas para vehículos de persoas residentes, non excederá de dúas por domicilio no suposto de persoas físicas e dunha no das persoas xurídicas, sen prexuízo de que se outorguen tarxetas por razón de discapacidade nos termos previstos nesta ordenanza.4.- En todos os casos, agás os residentes temporais e os propietarios ou representantes dos establecementos comerciais situados dentro das zonas ou illas de peóns, o vehículo deberá estar dado de alta no Padrón do Imposto sobre Vehículos de Tracción Mecánica, deste concello, estando, se é o caso, ao corrente do pagamento do devandito imposto.4.- En todos os casos a Masa Máxima Autorizada dos vehículos autorizados será de 3.500 Kg.5.- Queda prohibida, a circulación e estacionamento nas zonas peonís e o estacionamento en zonas verdes ou estacionamento para residentes, sen adecuarse ao establecido nos apartados anteriores, quedando a salvo nos supostos excepcionais en que se autorice pola autoridade municipal ou Policía Local. En todo caso autorizarase a circular polas citadas zonas aos taxis en servizo de traslado de pasaxeiros ou en servizo de espera.1.- Quedan sometidas a previa licenza municipal todas aquelas actividades en espazos públicos que impliquen ocupación fixa ou temporal de zonas de dominio público, concretamente a instalación de estadames fixas ou móbiles, soportes de publicidade, mobiliario urbano, toldos, rótulos, marquesiñas, terrazas, mesas, cadeiras, parasoles, recipientes de plantas, estrados, bancos, cortaventos, fitos ou similares, debendo aboar as taxas orixinadas segundo a ordenanza fiscal correspondente. A súa colocación someterase ao informe da Policía Local, ademais doutros que se consideren necesarios, que versará sobre a súa necesidade e efectividade e tendo en consideración o prexuízo e perturbacións que se poida crear á seguridade e circulación viaria e á veciñanza en xeral. Os mesmos requisitos e limitacións terán as ocupacións temporais e reservas da vía pública para os labores de cargas e descargas de combustibles, mudanzas e similares, así como para realizar cortes e desvíos de tráfico.2.- As solicitudes de reservas de espazo público para ocupacións temporais por obras e outros deberán solicitarse cun mínimo de 48 horas de antelación a fin de poder sinalizar a reserva axeitadamente. A sinalización portátil poderá ser colocada directamente pola administración municipal ou polos solicitantes, seguindo as instrucións da Policía Local.3.- Prohíbese a colocación na vía pública de calquera obstáculo ou obxecto que poida dificultar a circulación de peóns ou vehículos ou causar riscos aos mesmos ou deteriorar a plataforma viaria ou ás súas instalacións. Se fose imprescindible a instalación dalgún elemento ou obxecto na vía pública será necesaria a previa obtención de autorización municipal, na que se determinarán as condicións que deban cumprirse e que será sometida a informe da Policía Local, ademais doutros que se consideren necesarios. En calquera caso, deberán terse en conta a circunstancias nocturnas e outras que acrecenten o risco, debendo de ser protexidas e sinalizadas adecuadamente a fin de minimizar tales riscos.4.- Sen prexuízo das infraccións e responsabilidade por tales motivos, os elementos citados nos apartados 1 e 2 deste artigo deberán ser inmediatamente retirados por quen os colocara cando sexan requiridos pola autoridade municipal ou a Policía Local. Tamén poderán facelo directamente os servizos municipais competentes, cando non sexan localizados ou se neguen a facelo os responsables, debendo neste suposto de aboar as taxas orixinadas segundo a Ordenanza Fiscal correspondente.5.- Quedan sometidas á licenza previa municipal todas aquelas actividades nas beirarrúas ou espazos públicos que impliquen ocupación temporal de zonas de dominio público, especialmente actividades de venta de obxectos, venda ambulante, colocación de mesas, estrados, expositores e similares, sempre e cando poidan perturbar, dificultar ou obstaculizar o normal transito de vehículos ou peóns, así como os accesos ás vivendas ou aos locais.6.- Así mesmo queda prohibido o non adecuarse ao establecido nos apartados anteriores ou non adaptarse as autorizacións e/ou licenzas municipais concedidas.1.- Os colectores ou elementos similares de recollida de mobles ou obxectos, os de residuos de obras e os de lixo domiciliario, colocaranse naqueles puntos da vía pública que o órgano municipal competente determine, previo informe da Policía Local, co fin de ponderar os prexuízos aos demais usuarios, perturbacións á circulación innecesarias e menor perda de estacionamentos posibles.2.- Os lugares da calzada destinados á colocación de colectores e similares terán a condición de reservas de estacionamento e serán limitadas mediante elementos físicos visibles. Dos danos e prexuízos causados serán responsables solidarios os solicitantes, promotores e quen os colocasen directa e indirectamente.3.- Queda prohibida a ocupación da vía pública con estes elementos sen previa licenza municipal, debendo aboar as taxas orixinadas segundo a ordenanza fiscal correspondente.4.- Prohíbese depositar fora dos colectores autorizados material procedente de actividades privadas ou mercantís tales como cartóns, plásticos, madeiras, metais, entullos e calquera outro que poida causar perturbacións ao tráfico peonil ou de vehículos, ou espallarse pola acción do vento ou da choiva.5.- Así mesmo queda prohibido realizar tales ocupacións sen adecuarse ao establecido nos apartados anteriores.1.- As bicicletas, vehículos suxeitos á normativa vixente sobre tráfico e circulación, circularán polas vías ciclistas ou polos itinerarios sinalizados. Onde non existan carrís ou vías destinados a bicicletas, circularán pola calzada. O ciclista unicamente terá a consideración de peón cando circule a pé. 2.- Estes vehículos deberán estar provistos de elementos reflectores na parte posterior. Para circular durante a noite ou en condicións meteorolóxicas que diminúan sensiblemente a visibilidade, deberán dispoñer ademais de luz de posición dianteira e traseira.3.- Agás en momentos de aglomeración, as bicicletas poderán circular por parques públicos e zonas de prioridade peonil nas que estea permitido, sempre que: a) Respecten a preferencia de paso dos peóns. b) Adecúen a velocidade ao paso dunha persoa, e en ningún caso se superen os 10 km/h c) Non realicen manobras que afecten a seguridade dos peóns. d) Deberán manter unha distancia de seguridade dun metro ao superar ou cruzarse cun peón.4.- Por cuestións de seguridade, é recomendable a utilización de casco de protección.5.- Cando exista unha vía expresamente sinalizada para uso exclusivo de bicicletas, esta terá prioridade sobre os demais vehículos e sobre os peóns e deberán utilizala obrigatoriamente, non podendo circular polo resto da calzada.6.- Para os efectos deste artigo, entenderase que hai aglomeración cando non sexa posible conservar un metro de distancia entre a bicicleta e os peóns, e entre esta e as fachadas, ou non sexa posible circular en liña recta 5 metros de xeito continuado.7.- Patinetes e semellantes. a) Circulación. Os patíns, monopatíns, patinetes ou aparatos similares transitarán polo carril bici e zonas de prioridade peonil, incluídas as beirarrúas non pudendo invadir carrís de circulación de vehículos a motor, salvo para cruzar a estrada. No seu tránsito os patinadores deberán acomodar a súa marcha á das bicicletas de circular polo carril bici, ou á dos peóns no resto dos casos, evitando en todo momento causar molestias ou crear perigo. En ningún caso se permite que sexan arrastrados por outros vehículos. b) Uso deportivo. Os patíns, monopatíns, patinetes ou aparatos similares unicamente poderán utilizarse con carácter deportivo nas zonas especificamente sinalizadas en tal sentido. c) Estacionamento. Deberán estacionar nas zonas habilitadas e non poderán facelo na beirarrúa. d) Non está permitida a práctica de acrobacias e xogos de habilidade con patíns ou monopatíns fora das áreas destinadas para o efecto. e) Queda prohibida a utilización de escaleiras para peóns, elementos para a accesibilidade de persoas discapacitadas, varandas, bancos pasamáns ou calquera outro elemento do mobiliario urbano para realizar acrobacias con patíns e monopatíns 8.- Son vehículos de mobilidade persoal (VMP), os vehículos de unha ou máis rodas, dotados dunha única praza e propulsado exclusivamente por motores eléctricos que poden proporcionar ó vehículo unha velocidade máxima comprendida entre os 6 e os 25 km/h, quedando excluídos de esta definición os vehículos para persoas con mobilidade reducida. a) Alcohol e drogas. Os usuarios de vehículos de mobilidade persoal teñen a obriga de someterse ás probas de alcohol e drogas ó igual que os demais condutores. b) Uso do teléfono móbil. Como condutores de vehículos teñen prohibido conducir facendo uso manual do teléfono móbil ou calquera sistema de comunicación. c) Auriculares. Tamén teñen prohibido conducir empregando cascos ou auriculares conectados a aparellos receptores ou reprodutores de son. d) Casco de protección. Os condutores de VMP deben ir provistos dun casco de protección homologado. e) Circulación. Está prohibida a circulación de vehículos de mobilidade persoal polas beirarrúas e as zonas que expresamente se diten dende o concello mediante sinalización circunstancial, por onde os seus condutores deberán transitar a pé, pasando nese intre a ter a consideración de peón. f) Condución nocturna. Cando se practique a condución entre o ocaso e o orto do Sol será obrigatorio o uso de alumeado e de elementos reflectantes, nas mesmas condicións que as establecidas para as bicicletas. g) Estacionamentos. Os condutores de VMP deberán estacionar nas zonas habilitadas para o efecto, quedando prohibido o estacionamento nas beirarrúas e zonas peonís.1.- Con carácter xeral, os vehículos ou conxuntos de vehículos que teñan un peso ou unhas dimensións superiores ás autorizadas regulamentariamente, e, en todo caso, cun peso máximo autorizado (PMA) de 15.000 Kg., non poderán circular nin estacionar polas vías públicas urbanas de titularidade municipal, en especial nos núcleos urbanos ou centros. Excepcionalmente, poderán facelo con previa autorización municipal e de ser o caso, aboando previamente as taxas orixinadas segundo a ordenanza fiscal correspondente. Esta autorización é independente da outorgada por outras administracións.2.- As autorizacións indicadas no punto anterior serán para unha soa viaxe ou número determinado, sendo outorgadas polo Alcalde/sa e solicitadas a través de instancia dirixida ao mesmo, previo informe da Policía Local.3.- Queda prohibida a circulación e estacionamento de vehículos de grandes dimensións, sen adecuarse ao establecido nos apartados anteriores.1.- Non se permitirá nas prazas e xardíns públicos, nas zonas reservadas para peóns ou vehículos e nos demais espazos públicos, os xogos ou diversións que poidan representar un perigo ou perturbacións para os transeúntes e demais usuarios, incluídos aqueles que os practiquen, sexa cal sexa a súa idade. Concretamente e en todo caso, queda prohibido aos maiores de 9 anos xogos con balóns ou pelotas, a chave, petanca e similares, con obxectos voadores, xogos con auga ou outros líquidos e outros que poidan causar idénticas molestias, perturbacións ou danos, excepto nos actos organizados pola administración municipal ou autorizados por esta.2.- Os patíns, monopatíns, patinetes, bicicletas, triciclos e outros similares utilizados por nenos menores de 9 anos, sen motor, poderán circular polas beirarrúas, zonas peonís e paseos, axeitando a súa velocidade á normal dun peón.3.- Quedan prohibidas as condutas ou comportamentos, sen adecuarse ao establecido nos apartados anteriores.4.- Os axentes da Policía Local, sen prexuízo das denuncias que practiquen por tales feitos, cando os infractores desobedezan os seus requirimentos ou nos supostos de reincidencia, poderán cautelarmente intervir os xoguetes/instrumento da infracción polo tempo necesario para a identificación do responsable ou para garantir a seguridade en xeral e no seu caso, deberá aboarse previamente a súa devolución a taxa orixinada segundo a ordenanza fiscal correspondente.1.- Será competencia municipal a autorización e control das obras, elementos, instalacións ou actuacións, incluídas as instalacións publicitarias nas zonas de dominio público, de servidume ou de afección das estradas dentro do termo municipal. Para exercer tales actividades será necesaria previa autorización municipal. Das citadas actividades serán responsables solidarios os propietarios dos terreos, quen realice a actividade e os anunciantes ou beneficiarios.2.- A vixilancia, control, disciplina e denuncia cando afecte á seguridade viaria, sen prexuízo da competencia doutros órganos municipais, poderá exercerse directamente pola Policía Local e naqueles supostos en que os responsables non sexan localizados ou se neguen á retiralos, poderán adoptar medidas cautelares e de reposición da legalidade pola vía de feito, mediante persoal municipal ou entidades colaboradoras, tales como a retirada e deposito dos citados elementos ou instalacións, quedando sometida a súa devolución ao disposto na ordenanza fiscal correspondente.1.- As autorizacións e permisos municipais referentes a materias relacionadas con esta ordenanza poderán ser revogadas polo Concello mediando xusta causa ou por non cumprir os requisitos, non axustarse ás condicións do seu outorgamento ou cambiar as circunstancias concorrentes.2.- No curso dos procedementos de declaración de revisión de oficio, nulidade, anulación e revogación das autorizacións administrativas concedidas, poderá acordarse a suspensión cautelar ou intervención da autorización en cuestión, cando o seu mantemento entrañe un grave perigo para a seguridade do tráfico ou prexudique notoriamente o interese público. Nestes supostos, a autoridade que coñeza o expediente ordenará, mediante resolución fundada, a intervención inmediata da autorización e a práctica de cantas medidas sexan necesarias para impedir o efectivo exercicio da mesma, entre elas a coacción legal por parte dos axentes da Policía Local.3.- Nos supostos debidamente motivados de forza maior, urxencia, perigo inminente, sinistros ou cando se dificulte gravemente ou obstaculice o trafico, poderán directamente os axentes da Policía Local adoptar as medidas cautelares e de seguranza necesarias co fin de restablecer a normalidade, aínda que tales limitacións ou prohibicións fosen de actividades previamente autorizadas, e no seu caso, os responsables deberán aboar as taxas orixinadas segundo a ordenanza fiscal correspondente.1) Estacionar de xeito distinto (cordón, batería ou semibatería) ao sinalizado na sinalización vertical ou marcas viarias.2) Estacionar en batería ou semibatería sen estar expresamente autorizado/sinalizado cun sinal vertical ou marca viaria.3) Estacionar fóra do perímetro marcado nos estacionamentos delimitados no pavimento con marcas viarias ou en sentido contrario ao establecido segundo o artigo 6.2. 4) Estacionar en centro/zona urbana remolque, vehículo-tenda, maquinaria ou similar, sen darse circunstancias de perigo, obstrución ou graves perturbacións ao trafico peonil ou de vehículos, ocupando prazas de estacionamento destinadas a automóbiles de turismo.5) Acampar caravanas ou auto-caravanas fora das zonas habilitadas para o efecto 6) Estacionar deixando entre o vehículo e o bordo da beirarrúa unha separación superior a 40 cm.7) Estacionar sobresaíndo do vértice dunha esquina, obrigando os outros condutores a facer manobras antirregulamentarias ou creando perigo ou restando visibilidade.8) Estacionar sobre/diante dos rebaixes visibles na calzada destinados a posibilitar o paso de persoas con discapacidade física, cochiños de bebés ou similares.9) Aínda que non haxa sinalización expresa, estacionar naquelas rúas onde a calzada non permita o paso normal de vehículos, se a vía é de sentido único; e o pase simultáneo dos vehículos que circulen en sentido contrario, se a vía é de dobre sentido, incluíndo o paso dos vehículos pesados e autobuses e en todo caso a distancia de separación entre o vehículo e lado oposto da vía, ou marca viaria lonxitudinal de separación de carrís, non sexa inferior ós 3 metros.10) Estacionar nun mesmo lugar por máis de 7 días consecutivos e ininterrompidos.11) Estacionar en zona reservada con sinal vertical ou marca viaria para o estacionamento de determinados vehículos, aquel que sexa de outra categoría ou non autorizado.12) Parar ou estacionar en zona azul ou zona de estacionamento rápido nas seguintes circunstancias: a. De ser o caso, estacionar sen de disco-comprobante-horario ou tícket, en zona azul. b. Exceder o límite horario indicado de 1 hora e 30 minutos na mesma rúa/praza ou zona azul. c. No suposto de control mediante disco-comprobante-horario ou tícket poñer unha hora de chegada distinta da real ou modificar a hora de chegada despois do estacionamento. d. Unha vez esgotado o tempo máximo permitido en zona azul, estacionar o vehículo de novo na mesma rúa/praza ou zona, na mesma quenda de mañá ou de tarde. e. Ocupar dúas prazas de estacionamento, ou non axustarse ao espazo delimitado para o vehículo nas marcas viarias. f. Exceder o límite horario de 15 minutos na mesma zona de estacionamento rápido. g. Unha vez esgotado o tempo máximo permitido en zona de estacionamento rápido, estacionar o vehículo de novo na mesma zona, antes de transcorridas 2 horas.13) Parar ou estacionar en zona verde: a. Estacionar sen non posuír ou non estar visible a tarxeta de residente. b. Estacionar nunha rúa/praza ou zona na cal non afecte a súa tarxeta de residencia c. Exceder o límite horario indicado de 12 horas na mesma rúa/praza ou zona azul. d. Unha vez esgotado o tempo máximo permitido en zona verde, estacionar o vehículo de novo na mesma rúa/praza ou zona, sen haber pasado 2 horas. e. Ocupar dúas prazas de estacionamento, ou non axustarse ao espazo delimitado para o vehículo nas marcas viarias.14) Realizar os labores de carga e descarga nun lugar onde con carácter xeral estea prohibida a parada ou o estacionamento.15) Parar ou estacionar en zona reservada para carga e descarga nas seguintes circunstancias: a. En lugar onde con carácter xeral estea prohibida a parada ou o estacionamento mediante sinalización portátil ou provisional. b. Deixando/depositando as mercadorías e demais materiais sobre a calzada ou a beirarrúa sen trasladalas directamente do inmoble ao vehículo ou viceversa. c. Sen as debidas precaucións para evitar ruídos innecesarios ou sen deixar limpa a beirarrúa. d. Cargando ou descargando mercadorías sen ser polo lado máis próximo á beirarrúa, dificultando a circulación ou creando riscos innecesarios, a peóns ou a vehículos. e. Nun vehículo non destinado para tal efecto (non rotulados como de transporte de mercadorías) ou excedendo do tempo necesario para os labores de carga e descarga os vehículos autorizados (rotulados como de transporte de mercadorías f. Exceder o tempo máximo de 30 minutos os vehículos autorizados (rotulados como de transporte de mercadorías) ou os provistos con tarxeta de autorización excepcional para estacionar nestas zonas.16) Realizar parada de transporte público ou recoller viaxeiros fora da parada, nun lugar non autorizado ou determinado polo Concello como tal.17) Permanecer ou estacionar na parada de transporte público destinada ao servizo de taxi sen estar á espera de pasaxeiros.18) Estacionar ou permanecer na parada de transporte público máis tempo do necesario que para recoller ou deixar viaxeiros ou fóra do espazo delimitado.19) Botar, depositar, verter ou abandonar materiais ou cousas sobre a plataforma viaria ou zona de afección ou, verter na vía calquera líquido, materia graxa, po ou similares, sen darse circunstancias de perigo, obstrución ou graves perturbacións ao trafico peonil ou de vehículos.20) Ensuciar a plataforma viaria con terra, barro ou similares, sen darse circunstancias de perigo, obstrución ou graves perturbacións ao trafico peonil ou de vehículos.21) Estacionar ou circular por zona peonil, excedendo o estritamente necesario para os labores de carga e descarga nas horas e lugares autorizados, para o acceso aos garaxes cando se dispoña de vao permanente ou sen autorización especial.22) Colocar ou instalar andamios fixos ou móbiles, soportes de publicidade, mobiliario urbano, toldos, rótulos, marquesiñas, terrazas, mesas, cadeiras, parasoles, recipientes de plantas, estrados, bancos, cortaventos, fitos ou similares, nas vías e espazos públicos dentro do termo municipal sen a previa licenza municipal.23) Estacionar un vehículo coa finalidade de anunciar a venda de calquera produto, incluído o propio vehículo, con publicidade visible desde o exterior en calquera espazo público do termo municipal, sen a licenza previa municipal.24) Ocupar temporalmente a vía pública para os labores de carga e descarga de combustibles, mudanzas, obras e similares, sen a previa licenza municipal ou sen adaptarse as súas condicións.25) Colocar na vía pública obstáculos ou obxectos dificultando ou causando riscos á circulación de peóns ou vehículos sen a previa licenza municipal ou sen adaptarse as súas condicións ou, deteriorar a plataforma viaria ou ás súas instalacións.26) Colocar na vía pública obstáculos ou obxectos de calquera clase sen ter en conta a circunstancias nocturnas e outras que acrecenten o risco ou sen estar protexidas e sinalizadas adecuadamente a fin de minimizar tales riscos.27) Realizar sen previa licenza municipal, actividades nas beirarrúas ou espazos públicos que impliquen ocupación temporal de zonas de dominio público, especialmente actividades de venta de obxectos, venda ambulante, colocación de mesas, estrados, expositores e similares, sempre e cando poidan perturbar, dificultar ou obstaculizar o normal transito de vehículos ou peóns, así como os accesos ás vivendas ou os locais.28) Colocar na vía pública colectores ou elementos similares de recollida de mobles ou obxectos, de residuos de obras ou lixo domiciliario, sen a previa licenza municipal ou sen adaptarse as súas condicións.29) Depositar fóra dos colectores cartóns, plásticos, madeiras, metais, escombros e calquera outro que poida causar perturbacións ao tráfico peonil ou de vehículos ou, espallarse pola acción do vento ou choiva.30) Circular con bicicleta, patinetes e semellantes, así como con vehículos de mobilidade persoal (VMP), polas beirarrúas, zonas peonís, xardíns e prazas públicas, contravindo as prescricións establecidas no artigo 23º. 31) Xogar nos espazos públicos con balóns ou pelotas, a chave, petanca e similares, con obxectos voadores, xogos con auga ou outros líquidos ou, a outros xogos que poidan causar idénticas molestias, perturbacións ou danos.32) Xogar ou andar polas beirarrúas, zonas peonís ou paseos con patíns, monopatíns, patinetes, bicicletas, triciclos e outros similares os maiores de 9 anos.33) Parar ou estacionar nun carril ou parte da vía destinada á circulación ou servizo de determinados usuarios, sinalizado con sinal vertical de prohibición, sen causar graves perturbacións, molestias ou riscos á circulación, seguridade viaria ou aos seus usuarios.34) Parar ou estacionar en zona reservada para persoas con mobilidade reducida, aqueles usuarios debidamente autorizados, excedendo as limitacións impostas no artigo 12º. 35) As demais infraccións en contra do disposto nesta ordenanza que non se cualifiquen expresamente como graves ou moi graves nos apartados seguintes.1) A colocación, cambio, retirada, traslado ou modificación da sinalización, viaria de todo tipo, incluídas barreiras e balizas, permanente ou temporal, nas vías e espazos públicos sen previa licenza municipal, sen darse circunstancias de perigo, obstrución ou graves perturbacións ao trafico peonil ou de vehículos.2) Desobedecer os sinais, ordes ou requirimentos dos axentes da Policía Local en directa aplicación do disposto no articulado desta ordenanza.3) Estacionar en centro/zona urbana remolque, vehículotenda, maquinaria ou similar, dándose circunstancias de perigo, obstrución ou graves perturbacións ao trafico peonil ou de vehículos.4) Con carácter xeral, ter destinado un local a garaxe con capacidade para máis de 6 turismos e sen mínimo de prazas no suposto de ser necesario atravesar a beirarrúa para acceder ao mesmo, sen dispoñer de licenza de “vao permanente” ou non estar ao día no pagamento da taxa segundo a ordenanza fiscal reguladora.5) Ter destinado un local a garaxe con acceso por calquera rúa/praza considerada nesta ordenanza como peonil, sen dispoñer de licenza de “vao permanente”. 6) Instalar sinalización vertical ou horizontal de calquera modalidade de “vao” réplica cas mesmas características que as oficiais e non autorizada polo Concello ou sen dispoñer de licenza municipal.7) Botar, depositar, verter ou abandonar materiais ou cousas sobre a plataforma viaria ou zona de afección ou, verter na vía calquera líquido, materia graxa, po ou similares, dándose circunstancias de perigo, obstrución ou graves perturbacións ao trafico peonil ou de vehículos.8) Ensuciar a plataforma viaria con terra, barro ou similares, dándose circunstancias de perigo, obstrución ou graves perturbacións ao trafico peonil ou de vehículos.9) Realizar cortes e desvíos de tráfico ou, ocupar temporalmente a vía pública para os labores de carga e descarga de combustibles, mudanzas, obras e similares, sen a licenza previa municipal ou excedéndose das súas condicións, dándose circunstancias de perigo, obstrución ou graves perturbacións ao trafico peonil ou de vehículos.10) Circular ou estacionar un vehículo que teña un peso ou unhas dimensións superiores ás autorizadas regulamentariamente, ou cun peso máximo autorizado (PMA) de 15 000 kg., en núcleo/centro urbano, sen a autorización municipal previa.11) Realizar obras, elementos, instalacións ou actuacións, incluídas as instalacións publicitarias nas zonas de dominio público, de servidume ou de afección das estradas dentro do termo municipal, levadas a cabo sen autorización ou licenza municipal previa ou incumprir algunha das prescricións impostas nas autorizacións.12) Parar ou estacionar en un carril ou parte da vía destinada á circulación ou servizo de determinados usuarios, sinalizado con sinal vertical de prohibición, causando graves perturbacións, molestias ou riscos á circulación, seguridade viaria ou aos seus usuarios.13) Parar ou estacionar en zona reservada para persoas con mobilidade reducida nas seguintes circunstancias: a. Carecendo de TARXETA homologada pola UE de persoa con discapacidade física. b. Utilizando a TARXETA unha persoa distinta ao titular sen a presenza do mesmo ou realizando outros comportamentos abusivos da tarxeta ou dos espazos reservados.1) A colocación, cambio, retirada, traslado ou modificación da sinalización viaria de todo tipo (incluídas barreiras, balizas), permanente ou temporal nas vías e espazos públicos sen previa licenza municipal, dándose circunstancias de perigo, obstrución ou graves perturbacións ao trafico peonil ou de vehículos.2) A reiteración na infracción de botar, depositar, verter ou abandonar materiais ou cousas sobre a plataforma viaria ou zona de afección ou verter na vía calquera líquido, materia graxa, po ou similares, dándose circunstancias de perigo, obstrución ou graves perturbacións ao trafico peonil ou de vehículos.3) A reiteración na infracción de ensuciar a plataforma viaria con terra, barro ou similares, dándose circunstancias de perigo, obstrución ou graves perturbacións ao trafico peonil ou de vehículos.4) Desobedecer os requirimentos ou ordes da autoridade municipal en aplicación directa desta ordenanza.5) Desobedecer reiteradamente os requirimentos ou ordes dos axentes da autoridade municipal en aplicación directa desta ordenanza. Entendendo por reiteración o ter abertos tres ou máis expedientes sancionadores por feitos idénticos ou similares.6) Sen previa licenza municipal ou excedéndose das súas condicións, ocupar temporalmente a vía pública para realizar os labores de carga e descarga de combustibles, mudanzas, obras ou similares, dándose circunstancias de perigo, obstrución ou graves perturbacións ao trafico peonil ou de vehículos.7) Sen previa licenza municipal ou excedéndose das súas condicións, realizar obras, elementos, instalacións ou actuacións, incluídas as instalacións publicitarias nas zonas de dominio público, de servidume ou de afección da estrada, dándose circunstancias de perigo, obstrución ou graves perturbacións ao trafico peonil ou de vehículos.8) Parar ou estacionar en un carril ou parte da vía destinada á circulación ou servizo de determinados usuarios, sinalizado con sinal vertical de prohibición, obstaculizando o causando moi graves perturbacións, molestias ou riscos á circulación, seguridade viaria ou aos seus usuarios.1.- Por infraccións leves: Multa de cen euros (100 €). 2.- Por infraccións graves: Multa de douscentos euros (200 €). 3. - Por infraccións moi graves: Multa de cincocentos euros (500 €). 4.- En todo caso o procedemento sancionador será o establecido na LTSV, concretamente no artigo 74º e seguintes do Real Decreto Lexislativo 6/2015 e no Real Decreto 320/1994, do 25 de febreiro, polo que se aproba o Regulamento do Procedemento Sancionador en Materia de Tráfico, Circulación de Vehículos a Motor e Seguridade Viaria.5.- Cando a autoría dos feitos cometidos corresponda a un menor de 18 anos, responderán da sanción de multa solidariamente con el, seus pais, titores, acolledores e gardadores legais ou de feito, por esta orde, en razón ao incumprimento da obriga imposta a estes de educar, prever e evitar a infracción administrativa que puideran cometer os menores baixo o seu cargo (culpa in vigilando). 6.- En consonancia co artigo 94º da LTSV, as sancións de multa poderán facerse efectivas cunha redución do 50 % sobre a contía correspondente consignada correctamente no boletín de denuncia polo axente ou, se non, na notificación posterior realizada polo instrutor do expediente, sempre que o dito pagamento se efectúe durante os 20 días naturais seguintes a aquel en que teña lugar a citada notificación. O pagamento anticipado coa redución anteriormente sinalada, salvo que proceda impoñer ademais a medida de suspensión do permiso ou da licenza de conducir, implicará unicamente a renuncia a formular alegacións e a terminación do procedemento sen necesidade de ditar unha resolución expresa, sen prexuízo da posibilidade de interpoñer os recursos correspondentes.7.- Cando o infractor non acredite a súa residencia legal no territorio español, o axente denunciante fixará provisionalmente a contía da multa e, de non depositarse inmediatamente o seu importe, inmobilizará o vehículo ou procederá á súa retirada para o depósito municipal, orixinando os gastos de tales actuacións as taxas correspondentes que deberán ser aboadas como requisito previo ao levantamento da inmobilización ou devolución do vehículo.8.- Sen prexuízo das medidas cautelares que leven a cabo os axentes da Policía Local, en aplicación desta ordenanza, no supostos de reiteración de infraccións e atendendo a seguridade viaria poderá impoñerse a sanción de incautación de xoguetes, aparellos, instrumentos, elementos, ou instalacións, incluídas as instalacións publicitarias, podendo proceder á súa destrución ou á entrega a entidades benéficas ou sen ánimo de lucro. Esta ordenanza, que consta de 30 artigos, unha disposición final e un anexo, entrará en vigor unha vez sexa aprobada definitivamente polo Pleno Municipal, publicado o seu texto completo no Boletín Oficial da Provincia e transcorrido o prazo de 15 días a que se refiren os artigos 70.2 e 65.2 da Lei 7/1985, de 2 de abril, Reguladora das Bases de Réxime Local. Tendo en conta a competencia municipal recoñecida no artigo 25 da Lei 7/1985, de 2 de abril, de Bases de Réxime Local (BOE de 3 de abril de 1985) e o artigo 7 do Real Decreto Lexislativo 6/2015, de 30 de outubro, polo que se aproba o texto refundido da Lei de Tráfico, Circulación de Vehículos a Motor e Seguridade Viaria, a partir da entrada en vigor desta ordenanza decláranse inicialmente rúas e zonas peonís os seguintes espazos públicos, rexéndose polo establecido nesta ordenanza e sinalización para tal efecto. As modificacións e ampliacións de rúas, prazas e zonas peonís poderán ser reguladas por unha resolución da Alcaldía, que se unirá como anexo a esta ordenanza. - Rúa do Castelo - Praza Paulino Santos Mieites - Praza do Castelo - Rúa do Couto - Rúa Rafael Calleja - Praza de Galicia - Praza Valle-Inclán - Xardíns de Valle-Inclán - Rúa do Estremo - Rúa Manuel Antonio - Rúa Francisca Herrera Garrido - Rúa Luz Pozo Garza - Praza de Maura - Rúa das Cinco Rúas - Praza Rosalía de Castro - Praza Victoriano García Martí - Rúa Unión, dende a praza de Maura ata a praza Irmáns Axeitos - Praza do Cantón da Leña - Praza Irmáns Axeitos - Rúa da Igrexa - Rúa Pintora Maruja Mallo - Parque do Castelo - Parque Raquel Fernández Soler - Praza Alcalde Segundo Manuel Durán - Praza do Adro do Castelo Todas aquelas zonas e terreos de titularidade privada que sexan utilizados por unha colectividade indeterminada de usuarios e cuxo uso sexa peonil. Na Pobra do Caramiñal, a 17 de agosto 2022. O alcalde asdo. José Luis Piñeiro García